সরস্বতী পুজোর পর পরই কলকাতা আসছেন রানি মুখোপাধ্যায়। আগামী ২৩ ফেব্রুয়ারি তাঁর নতুন ছবি ‘হিঁচকি’ মুক্তি পাওয়ার কথা। সিদ্ধার্থ মালহোত্রা পরিচালিত এই ছবিতে রানি অভিনীত চরিত্র নয়না মাথুর টরেট সিনড্রোম নামের একটি বিশেষ রোগে আক্রান্ত। নাভার্স সিস্টেম ডিজঅর্ডার-এর জন্য মানুষ এই রোগে আক্রান্ত হয়। জীবনের নানা প্রতিকূলতা জয় করে কীভাবে দুর্বলতাকে শক্তিতে পরিণত করা যায় সেই দিকেই আলোকপাত করবে ‘হিঁচকি’। সকলেই ধরে নিয়েছিল নয়না কখনই শিক্ষকতা করতে পারবে না। সেই ধারনাকে ভুল প্রমাণিত করতেই ছবিতে নয়নার সংগ্রাম। সৌরভের দাদাগিরিতে অংশ নিতে এসে নিজের ছবির প্রচারও সারবেন অভিনেত্রী। এই বিশেষ পর্বের শ্যুটিং করতেই আগামী সপ্তাহে মুম্বই থেকে কলকাতায় আসবেন রানি। অন্যদিকে সৌরভও এখন যুব ক্রিকেট বিশ্বকাপের কমেন্ট্রি করতে নিউজিল্যান্ড রয়েছেন। কিন্তু ব্যস্ততার মধ্যেও এই পর্বের শ্যুটিং করতে শহরে আসছেন মহারাজ। বলিউড আর ক্রিকেটের সম্পর্ক বহুদিনের। গত মাসেই ভারতীয় ক্রিকেটের ফার্স্ট লেডি হয়েছেন অনুষ্কা শর্মা। যতদূর খবর, এক অভিনেত্রীর প্রেমে পড়েছেন ভারতীয় ক্রিকেটের পোস্টার বয় হার্দিক পাণ্ডিয়াও। বলিউড আর ক্রিকেটের জুটি যে সবসময় জমজমাট, তা বলাই বাহুল্য। কাজেই প্রাক্তন ভারত অধিনায়কের সঙ্গে রানির জুটিও যে জমবে একথা নিশ্চিত। যদিও এই প্রথম এই দুই কৃতি বঙ্গসন্তান এক রিয়ালিটি শো-এ অংশ নিচ্ছেন, এমন নয়। সৌরভেরই সঞ্চালনায় ‘কে হবে কোটিপতি’ নামের এক রিয়ালিটি শো-এর ৫০তম পর্বে অতিথি হয়ে এসেছিলেন রানি। তবে ‘দাদাগিরি’তে এটাই তাঁর প্রথম আবির্ভাব। জি বাংলার বিজনেস হেড বেঙ্গল ক্লাস্টার সম্রাট ঘোষ রানির আসার কথা জানিয়ে বললেন,‘দাদাগিরিতে মাঝে মাঝেই আমরা সেলিব্রিটিদের নিয়ে আসি। তবে এই শো-এ এই প্রথম আসছেন রানি। আগামী সপ্তাহে হবে এই বিশেষ পর্বের শ্যুটিং’। চ্যানেলের একটি সূত্রের কথায়, রানি আর সৌরভ দুজনেই ল্যেজেন্ড। ফলে ইউনিটের কাছেও এই দুই বাঙালিকে একসঙ্গে পাওয়াটা সৌভাগ্যের। টেলিভিশনের উইনিং কম্বিনেশন। অনুষ্ঠানে দাদা রানির ছবি নিয়েও কথাবার্তা বলবেন। অন্যদিকে রানিও সৌরভের কোনও দুর্বলতার বিষয় নিয়ে জানতে চাইবেন বলে খবর। ‘দিল বোলে হাড়িপ্পা’ ছবিতে এক ক্রিকেটারের চরিত্রে অভিনয় করেছিলেন রানি। দাদার সঙ্গে আলাপচারিতায় উঠে আসতে পারে সেই চরিত্রে রানির অভিনয়ের মজার কথাবার্তাও।